מירב פלדמן

מירב פלדמן (נולדה ב-30 ביולי 1985) היא שחקנית, זמרת ומנחת טלוויזיה ישראלית. פלדמן נולדה בכפר סבא לאם מזכירה רפואית ואב סמנכ"ל כספים בחברה ליבוא רכב כבת זקונים, ויש לה שתי אחיות גדולות. כשהייתה בת תשע, הוריה התגרשו. בשנת 1996 שיחקה בסדרת הילדים "החברים של שוש" בערוץ הראשון. למדה בתיכון רוטברג ברמת השרון. בצה"ל שירתה בלהקה היצוגית בחיל החינוך והנוער. מיד לאחר תום שירותה, נבחנה לאודישן לסדרה המוזיקלית "השיר שלנו" – אליו לא התקבלה, אך עקב כך נבחרה להנחות בערוץ הילדים. היא הצטרפה לסגל המנחים בערוץ הילדים באפריל 2006 ועם השנים הנחתה תוכניות רבות בערוץ כגון: "מסע קיץ", "ששטוס", "צופן דאוס" ועוד. שימשה כמנחה בערוץ למשך 4 שנים, עד שעזבה באפריל 2010. בשנת 2006 קיבלה את תפקידה הראשון המשמעותי בטלוויזיה כאשר שיחקה בעונתה השלישית של סדרת הנוער המצליחה "השמיניה" בערוץ הילדים לצופי HOT, בתפקיד דפי. בשנת 2007 השתתפה ב"פסטיגל על הזמן" לצידם של תום אבני, עדי הימלבלוי, מאיה בוסקילה ואחרים. באותה שנה החלה לגלם את דבש ענר, תלמידה חדשה שמגיעה לתיכון אביבים בעונה הרביעית של סדרת הנוער "ראש גדול" בערוץ הילדים לצופי Yes לצד מיטל מיכאלי, אשר גילמה את אחותה התאומה קשת ענר. בנוסף החלה לשחק בסדרת הפשע המצליחה של HOT, "הבורר" שם גילמה את מאיה פלדמן, אחותו הלא ביולוגית של נדב אסולין (יהודה לוי). בשנת 2008 שיחקה בתפקיד אורח בסרט הדרמה של הבמאי עמוס קולק, "חסר מנוחה", שם גילמה חיילת. באותה שנה גילמה את "בילבי" בהצגת הילדים הנושאת אותו שם. וכן התארחה בעונתה השנייה של סדרת הנוער בערוץ הילדים, "האי" בתפקיד שלי, שדרנית החדשות, ובתוכנית הספיישל לשיריו של דני סנדרסון "היא לא תדע" בערוץ הילדים לצד מנחי הערוץ. ואף הפציעה ל-2 פרקים בעונה החמישית של הסדרה הקומית המצליחה "הפיג'מות" בערוץ הילדים, כאשר פרק אחד גילמה את עצמה, ופרק שני גילמה את מעיין, בת זוגו של אילן אשר מושפעת יותר מידי מהפנג שווי. בנוסף דיבבה את טינקרבל בסרט בעל אותו שם. בשנת 2009 החלה ללמוד לתואר ראשון בתיאטרון באוניברסיטת תל אביב אותו סיימה בהצטיינות ב-2012. כמו כן היא שבה לגלם את דמותה של דבש ענר בעונה החמישית של הסדרה "ראש גדול" בערוץ הילדים. באותה שנה גילמה את לואיסה במחזמר "זורו" לצידם של תום אבני, לירז צ'רכי, אושרי כהן ויעקב כהן. ושיחקה בתפקידי אורח בסדרות "מנדלבאום בלש פרטי" (ערוץ הילדים), ו"הפיג'מות במופע של דובל'ה" (HOT Games) ששתיהן ספין אוף של "הפיג'מות". באותה שנה פלדמן עוררה שערורייה כאשר הצטלמה לכתבה במגזין "7 לילות" של העיתון ידיעות אחרונות כשהיא ערומה בתוך אמבטיית ספגטי, והושעתה על כך למשך שבועיים מהנחיה בערוץ הילדים. בנוסף, השתתפה בסדרת הדוקו "יום בחיי" ב-HOT בידור ישראלי וחזרה לדבב את דמותה של טינקרבל בסרט "טינקרבל והאוצר האבוד". בשנת 2010 גילמה את ליליה בעונתה השנייה של סדרת המתח "דאוס" בערוץ הילדים לצופי yes. חזרה לגלם את אותה דמות בעונה השנייה של "הבורר" (בתפקיד מאיה פלדמן). באותה שנה עזבה פלדמן את ערוץ הילדים, והצטרפה לערוץ לוגי, שם בין היתר הנחתה ולקחה חלק בסדרות: "מבצע קיפוד" (בתפקיד יעל) ו"בית ספר למכשפים" בתור המורה לאמנות. כמו כן דיבבה פעם נוספת ואחרונה את דמותה של טינקרבל בסרט "טינקרבל והסוד הקסום". בשנת 2011 שיחקה במחזמר "סימבה מלך הספארי" לצד טוביה צפיר ויהודה נהרי. בסוף שנה זו החלה לשחק בסדרה הפנטזיה "חצויה - הדבר האמיתי" אשר מהווה ספין אוף ל"חצויה". שיחקה לצד דביר בנדק בסרטה הקצר של עדי קוטנר "ברבי בלוז" אשר הוקרן בפסטיבל סאנדנס היוקרתי. וכן, השתתפה בתוכניות: "1 נגד 100" כאשר התמודדה מתוך 100 המשתתפים, בתוכנית הספיישל "Wipeout ישראל" בהנחיית טל ברמן ואביעד קיסוס, ובתוכנית הסאטירה "האיש הכי מטומטם בעולם" ששודרה בערוץ 2 בהגשת גיל קופטש. בשנת 2012 שיחקה בסדרת הפשע "נויורק" בתפקיד טליה מאור לצד אושרי כהן, איתי תורג'מן ומגי אזרזר, שיצרו וכתבו שוקי בן-נעים, אלעד חן ואוהד זקבך ושודרה בחברת yes. והשתתפה באחד מן הפרקים בתוכנית המתיחות "סתאאאם!" בערוץ הילדים. באותה שנה שיחקה בהצגה "משומשים" בתיאטרון צוותא. במהלך שנת 2013 עברה לעסוק בשירה, הוציאה שלושה סינגלים וערכה סיבוב הופעות בשם "הכל טוב – המופע". וכן, חזרה לשחק בעונה השנייה של "נויורק" בyes ובעונה השנייה של "בית ספר למכשפים" בלוגי, ושיחקה בתפקיד אורח של שרון שפריצר במיני-סדרה "אבודים באסיה" של yes. בתחילת שנת 2014, במקביל לשידורי "מועדון החנונים", הנחתה תוכנית ראיונות עם כוכבי הסדרה בשם "אולפן החנונים" שממנו הופקו ארבעה פרקים. בקיץ 2014 החלה להנחות את התוכניות "להתעורר בכיף" ו"אולפן הילדים" בערוץ 20. בסוף אוגוסט 2014 החלה לשמש ככתבת בתוכנית הטלוויזיה "החפרנים", המשודרת בערוץ החינוכית, לצד דודו ארז, יובל סגל ורחלי רוטנר. ב-2015 השתתפה בתוכנית הבידור של רשת "מלחמת המינים". באותה שנה הצטרפה לתיאטרון הקאמרי, והחלה לשחק לצד עוז זהבי במחזמר "שיער" בתפקיד ג'יני. בדצמבר 2016 החלה לשחק לצד דן שפירא במחזה "אויב הציבור" בתיאטרון הקאמרי, בבימויו של יונתן אסתרקין שגם תרגם את המחזה. בשנת 2017 החל שידורה של הסדרה הקומית "נבסו" בערוץ 2, ברשת, בה היא משחקת בתפקיד ראשי. באותה שנה הנחתה יחד עם גיא זו-ארץ את התוכנית "מצעד 13" בערוץ 2 בזכיינית "רשת", אשר בה השניים סקרו את הרגעים המשמעותיים של הזכיינית במשך 24 שנות שידוריה, לרגל סיום שידורי ערוץ 2. בשנים 2018–2019 הגישה את שעשועון הידע באפליקציית "קוויקס" יחד עם גל סרי וגל אמיתי. בשנת 2019 שיחקה בסרט "מבצע שלאגר", והחלה לשחק לצד רבקה מיכאלי במחזה "הגלולה" בתיאטרון בית ליסין מאת רוני סיני ובבימויו של רועי שגב. כמו כן, החל משנת 2019 מחליפה את אלינור אהרון בהצגת הילדים "עוץ לי גוץ לי". בשנת 2020 החלה להנחות את שעשועון הטריוויה לילדים "משחקי המוח", לצד איתי הרמן, בערוץ כאן חינוכית. באותה שנה החלה להנחות לצד אביעד בנטוב את התוכנית לילדים בשידור חי "אנחנו כאן" בכאן חינוכית. בשנת 2021 השתתפה בתוכנית הסטירה "ערוץ אפס" בכאן 11 לצד איתי זבולון, אורי יניב, אלונה סער ורבים אחרים, באותה שנה השתתפה בסדרת היוטיוב של נאור ציון ״החברים של נאור״. בשנת 2024 השתתפה בסדרה "מה הבעיה?" בערוץ זום. פלדמן נשואה לאסף לייבוביץ' ומתגוררת בתל אביב. ב-19 בינואר 2021 נולד בנם. במרץ 2024 נולד בנם השני. מירב פלדמן, ברשת החברתית אינסטגרם מירב פלדמן, במיזם "אישים" לתיעוד היצירה הישראלית מירב פלדמן, במסד הנתונים הקולנועיים IMDb (באנגלית) מירב פלדמן, באתר "אידיבי", מאגר הידע העברי לקולנוע ישראלי ועולמי עומר חימי, בייבי פייס - ריאיון עם פלדמן, באתר ynet, 1 באוגוסט 2007 אלקנה שור, גלידת פלדמן: ריאיון עם מירב פלדמן, באתר nrg‏, 18 במאי 2012 ריאיון עם ירדן הראל, סרטון באתר יוטיוב,‏ 24 בינואר 2013 יפעת מנהרדט, מרב פלדמן: "אמנם לא יצאתי עם אתיופי, אבל לא רואה גבר בצבעים", באתר Xnet‏, 13 במרץ 2017 אבנר שביט‏, "הסתערתי על 'נבסו' עם אג'נדה, כי אני יודעת באיזו מדינה אנחנו חיים", באתר וואלה, 6 ביוני 2019 סמדר שיר, "אנחנו עדיין לאבי־דאבי", באתר "ידיעות אחרונות", 7 ביוני 2020 שידור חי: מועדון החנונים באולפן, באתר ynet, 20 בפברואר 2014 המפורסמים חוגגים בחתונה נוצצת, באתר וואלה, 9 באפריל 2017 בר זגה, מזל טוב: מירב פלדמן ילדה בן בכור, באתר ynet, 19 בינואר 2021